En 20-årig mand blev natten til lørdag stukket med en kniv ombord på Stena Lines færge fra Frederikshavn mod Gøteborg. Det skriver den svenske avis Aftonbladet . Sveriges Politi fik meldingen om knivstikkeriet klokken 01.29. - Det viste sig, at manden var blevet stukket i maven og i benet. Han er ved bevidsthed og er kørt på hospitalet, fortæller vagthavende ved Sveriges Politis Region Vest, Johan Josarp til Aftonbladet. Den mistænkte bag knivoverfaldet blev anholdt, da færgen ankom til Gøteborg. Det vides ikke, hvordan hændelsen har udviklet sig, eller hvad motivet til overfaldet har været. Politiet efterforsker hændelsen som forsøg på manddrab.

Referat:
Knivstikkeriet foregik ombord på Stena Lines- færge fra Frederikshavn til Gøteborg.